હવે તમે કહેશો કે કણબીમાં થોડી હોય આવી બધી અટકો? પણ તમે કહો એથી કરીને હું કણબી છું એ થોડો મટી જવાનો! ખેડવાનો મારો ધંધો. પણ હું ખેડું છું પૈસો! શાહ થઈને ખેડું, ક્યારેક શ્રોફ થઈને ખેડું. ફાયદો હોય તો શેરદલાલ થઈને પણ ખેડું! સામેવાળા મારા પડોશી સુકેતુની જેમ રાત પડે ચેસ બોર્ડ લઈને બેસવામાં મને કોઈ રસ નથી. આ તે ઉમર છે રમત રમવાની! જેમ નાનપણમાં ઘર-ઘર રમતા હોઈએ અને મોટા થઈને ઘર માંડીએ, એમ નાનપણમાં આપણી કિસ્મતનાં પ્યાદાં-ઊટ-ઘોડા-વજીરને ઓળખી લેવાનાં હોય અને મોટા થઈને પછી સમયને મ્હાત આપીને આપણે આપણી ક્ષિતિજો સર કરવાની હોય!